Щэнхабзэм зэкъуегъэувэ
Дзэлыкъуэ районым щекIуэкIащ IуэрыIуатэмрэ этно-графиемкIэ фестиваль.
Сабийуэ 100-м нэс зыхэта зэхьэзэхуэр зытеухуар щIэблэр ди республикэм щыпсэу лъэпкъхэм я щэнхабзэмрэ тхыдэмрэ нэхъ куууэ щыгъэгъуэзэнырщ, зэкъуэтыныгъэр гъэбыдэнырщ.
ШколакIуэхэр унэтIыныгъэу 9-кIэ зэпеуащ: «Кавказ Ищхъэрэм хиубыдэ республикэхэр зэрыгушхуэ щIыпIэхэр», «Лъэпкъ шхыныгъуэхэр», «Кавказым щыпсэу лъэпкъхэм я хабзэхэм фIыуэ хэзыщIыкIхэр», «IэпщIэлъапщIэхэр», «ЦIыхубэ медицинэ», «Литературэ творчествэ», «Нарт джэгукIэхэр», «ЯгъэлъапIэ махуэ щхьэхуэхэр»…
Зэпеуэм псоми хъарзынэу зыкъыщагъэлъэгъуащ. Абы хэта дэтхэнэ зыми дерс къыхихащ, я Iуэху еплъыкIэхэмкIи зэдэгуэшащ.
Фестивалым и жюрим псом хуэмыдэу игу ирихьащ Сэрмакъ къуажэм щыщ, зи школ кIуэгъуэ мыхъуа цIыкIухэм ягъэлъэгъуа театр теплъэгъуэхэр. Езыхэм хуэдэхэм я деж абыхэм бжьыпэр щаубыдащ.
ШЭРЭДЖ Дисэ.
